CELEX: 32016D0817
Language: mt
Date: 2016-05-17 00:00:00
Title: Deċiżjoni tal-Kunsill (UE) 2016/817 tas-17 ta' Mejju 2016 dwar il-konklużjoni, f'isem l-Unjoni Ewropea, tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu ta' Greenland, min-naħa l-oħra

25.5.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 136/1
            
         DEĊIŻJONI TAL-KUNSILL (UE) 2016/817
   tas-17 ta' Mejju 2016
   dwar il-konklużjoni, f'isem l-Unjoni Ewropea, tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu ta' Greenland, min-naħa l-oħra
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-punt (a) tat-tieni subparagrafu tal-Artikolu 218(6), u l-Artikolu 218(7) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:
   
               (1)
            
            
               Fit-28 ta' Ġunju 2007, il-Kunsill adotta r-Regolament (KE) Nru 753/2007 (2) dwar il-konklużjoni tal-Ftehim ta' Sħubija fis-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu ta' Greenland, min-naħa l-oħra (“il-Ftehim ta' Sħubija”). Il-Protokoll attwali jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim tas-Sajd jiskadi fil-31 ta' Diċembru 2015.
            
         
               (2)
            
            
               L-Unjoni nnegozjat mal-Gvern tad-Danimarka u l-Gvern Awtonomu ta' Greenland protokoll ġdid għall-Ftehim ta' Sħubija (“il-Protokoll”) li jistabbilixxi l-opportunitajiet tas-sajd u l-kontribuzzjoni finanzjarja.
            
         
               (3)
            
            
               Il-Protokoll ġie ffirmat f'konformità mad-Deċiżjoni tal-Kunsill (UE) 2015/2103 (3) u ilu japplika fuq bażi provviżorja mill-1 ta' Jannar 2016.
            
         
               (4)
            
            
               L-Artikolu 10 tal-Ftehim ta' Sħubija jistabbilixxi Kumitat Konġunt biex jimmonitorja l-applikazzjoni tal-Ftehim ta' Sħubija u biex jiżgura l-implimentazzjoni tiegħu. Barra minn hekk, f'konformità mal-Protokoll, il-Kumitat Konġunt jista' japprova ċerti modifiki għall-Protokoll. Sabiex tkun iffaċilitata l-approvazzjoni ta' tali modifiki, huwa xieraq li l-Kummissjoni tingħata s-setgħa, soġġetta għal kundizzjonijiet speċifiċi, li tapprovahom bi proċedura simplifikata.
            
         
               (5)
            
            
               Il-Protokoll għandu jiġi approvat f'isem l-Unjoni,
            
         ADOTTA DIN ID-DEĊIŻJONI:
   Artikolu 1
   Il-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu ta' Greenland, min-naħa l-oħra (“il-Protokoll”), huwa b'dan approvat f'isem l-Unjoni (4).
   Artikolu 2
   Il-President tal-Kunsill għandu, f'isem l-Unjoni, jagħti n-notifika prevista fl-Artikolu 15 tal-Protokoll.
   Artikolu 3
   Soġġetta għad-dispożizzjonijiet u l-kundizzjonijiet stabbiliti fl-Anness għal din id-Deċiżjoni, il-Kummissjoni, fil-Kumitati Konġunt, għandu jkollha s-setgħa tapprova, f'isem l-Unjoni, modifiki għall-Protokoll.
   Artikolu 4
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, is-17 ta' Mejju 2016.
      
         
            Għall-Kunsill
         
         
            Il-President
         
         M.H.P. VAN DAM
      
   
   
      (1)  Kunsent tat-12 ta' April 2016 (għadu mhux ippubblikat fil-Ġurnal Uffiċjali).
   
      (2)  Regolament tal-Kunsill (KE) Nru 753/2007 tat- 28 ta' Ġunju 2007 dwar il-konklużjoni tal-Ftehim ta' Sħubija fis-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu ta' Greenland, min-naħa l-oħra (ĠU L 172, 30.6.2007, p. 1).
   
      (3)  Deċiżjoni tal-Kunsill (UE) 2015/2013 tas-16 ta' Novembru 2015 dwar l-iffirmar, f'isem l-Unjoni Ewropea, u l-applikazzjoni provviżorja tal-Protokoll inizjalat fl-20 ta' Marzu 2015 li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta' Sħubija dwar is-Sajd bejn il-Komunità Ewropea, minn naħa waħda, u l-Gvern tad-Danimarka u l-Gvern Awtonomu ta' Greenland, min-naħa l-oħra (ĠU L 305, 21.11.2015, p. 1).
   
      (4)  Il-Protokoll ġie ppubblikat fil-ĠU L 305, 21.11.2015, p. 3 flimkien mad-deċiżjoni dwar l-iffirmar tiegħu.
   
      ANNESS
      
         Kamp ta' applikazzjoni tas-setgħat mogħtija u l-proċedura biex tiġi stabbilita l-pożizzjoni tal-Unjoni fil-Kumitat Konġunt
      
      
               
                  (1)
               
               
                  Il-Kummissjoni għandha tkun awtorizzata tinnegozja mal-awtoritajiet ta' Greenland u, fejn ikun xieraq u dejjem jekk ikun hemm konformità mal-punt 3 ta' dan l-Anness, taqbel dwar emendi tal-Protokoll marbutin mal-kwistjonijiet li ġejjin:
                  
                              (a)
                           
                           
                              l-iffissar tal-opportunitajiet tas-sajd skont l-Artikolu 3(2) u (3) u l-Artikolu 8 tal-Protokoll, inkluż l-iffissar tal-prezz ta' referenza u t-tariffi ta' awtorizzazzjoni taħt l-Artikolu 8;
                           
                        
                              (b)
                           
                           
                              id-deċiżjonijiet dwar il-modalitajiet tal-appoġġ settorjali skont l-Artikolu 5 tal-Protokoll;
                           
                        
                              (c)
                           
                           
                              l-adozzjoni tal-miżuri biex tiżgura użu sostenibbli tar-riżorsi tas-sajd f'konformità mal-Artikolu 6 tal-Protokoll.
                           
                        
            
               
                  (2)
               
               
                  Fil-Kumitat Konġunt, l-Unjoni għandha:
                  
                              (a)
                           
                           
                              taġixxi skont l-għanijiet li l-Unjoni ssegwi fil-qafas tal-Politika Komuni tas-Sajd;
                           
                        
                              (b)
                           
                           
                              issegwi l-Konklużjonijiet tal-Kunsill tad-19 ta' Marzu 2012 dwar Komunikazzjoni dwar id-dimensjoni esterna tal-Politika Komuni tas-Sajd;
                           
                        
                              (c)
                           
                           
                              tippromwovi pożizzjonijiet li huma konsistenti mar-regoli rilevanti adottati mill-Organizzazzjonijiet Reġjonali tal-Ġestjoni tas-Sajd u fil-kuntest tal-ġestjoni konġunta min-naħa tal-Istati kostali.
                           
                        
            
               
                  (3)
               
               
                  Meta jkun previst li tiġi adottata deċiżjoni dwar l-emendi tal-Protokoll imsemmija fil-punt 1 waqt Laqgħa tal-Kumitat Konġunt, għandhom jittieħdu l-passi meħtieġa sabiex ikun żgurat li l-pożizzjoni li għandha tiġi espressa f'isem l-Unjoni tkun tqis l-informazzjoni tal-istatistika, bijoloġika u dwar aspetti rilevanti oħra l-iktar riċenti mibgħuta lill-Kummissjoni.
                  Għal dan il-għan, u abbażi ta' dik l-informazzjoni, is-servizzi tal-Kummissjoni għandhom jibagħtu lill-Kunsill jew lill-korpi preparatorji tiegħu, biżżejjed żmien qabel il-laqgħa rilevanti tal-Kumitat Konġunt, dokument li jispjega fid-dettall l-elementi speċifiċi tal-pożizzjoni proposta tal-Unjoni, għall-analiżi u l-approvazzjoni tiegħu.
                  Fir-rigward tal-kwistjonijiet imsemmija fil-punt 1(a), il-Kunsill għandu japprova l-pożizzjoni prevista tal-Unjoni b'maġġoranza kkwalifikata tal-voti. Fil-każijiet l-oħra, il-pożizzjoni prevista tal-Unjoni mogħtija fid-dokument ta' tħejjija għandha titqies li tkun ġiet approvata sakemm għadd ta' Stati Membri li jkun daqs minoranza li timblokka ma joġġezzjonax għaliha waqt laqgħa tal-korp preparatorju tal-Kunsill jew fi żmien 20 jum minn meta jasal id-dokument ta' tħejjija, skont liema minnhom jiġi l-ewwel. F'każ li jkun hemm xi oġġezzjoni, il-kwistjoni għandha tintbagħat lill-Kunsill.
                  Jekk, matul laqgħat ulterjuri, inkluż dawk fuq il-post, ma jkunx jista' jintlaħaq qbil sabiex il-pożizzjoni tal-Unjoni tqis l-elementi l-ġodda, il-kwistjoni għandha tintbagħat lill-Kunsill jew lill-korpi preparatorji tiegħu.
               
            
               
                  (4)
               
               
                  Il-Kummissjoni Ewropea hija mistiedna tieħu l-passi kollha meħtieġa, fiż-żmien dovut, sabiex tiżgura s-segwitu tad-deċiżjoni tal-Kumitat Konġunt, inkluż, fejn ikun xieraq, il-pubblikazzjoni tad-deċiżjoni rilevanti f'Il-Ġurnal Uffiċjali tal-Unjoni Ewropea u t-tressiq ta' kwalunkwe proposta meħtieġa għall-implimentazzjoni ta' tali deċiżjoni.